Meddelelse om indledning af en antisubsidieprocedure vedrørende importen af tekstureret garn af endeløse polyesterfibre (PTY) med oprindelse i Indien og Indonesien

(2001/C 315/03)

Kommissionen har modtaget en klage i henhold til artikel 10 i Rådets forordning (EF) nr. 2026/97(1) (grundforordningen), hvori det hævdes, at der ydes subsidier til importen af tekstureret garn af endeløse polyesterfibre (PTY) med oprindelse i Indien og Indonesien (de pågældende lande), hvorved EF-erhvervsgrenen forvoldes væsentlig skade.

1. Klage

Klagen blev indgivet den 25. september 2001 af International Committee of Rayon and Synthetic Fibres (CIRFS) (klageren) på vegne af producenter, der tegner sig for en betydelig del, i dette tilfælde mere end 50 %, af den samlede produktion i Fællesskabet af tekstureret garn af endeløse polyesterfibre (PTY).

2. Vare

Den vare, hvortil der angiveligt ydes subsidier, er tekstureret garn af endeløse polyesterfibre (PTY) med oprindelse i Indien og Indonesien (den pågældende vare), der i øjeblikket tariferes under KN-kode 5402 33 00. Denne KN-kode angives kun til orientering

3. Påstand om subsidier

Det hævdes, at den indonesiske regering har ydet en række subsidier til de indonesiske producenter af den pågældende vare. Disse subsidier er BKPM-ordninger (investeringskoordineringsbestyrelsen), Bapeksta-ordninger (centret for administration af importtold, fritagelse og godtgørelse) og fritagelse for selskabsskat.

Det hævdes, at ovennævnte ordninger er subsidier, eftersom de omfatter et finansielt bidrag fra den indonesiske stat, hvorved modtagerne, dvs. eksportører og producenter af tekstureret garn af endeløse polyesterfibre (PTY), opnår en fordel. Subsidierne er angiveligt specifikke og udligningsberettigede. Det samlede subsidiebeløb fra disse ordninger anses for at være betydeligt.

Det hævdes, at den indiske regering har ydet en række subsidier til de indiske producenter af den pågældende vare. Disse subsidier er en toldgodtgørelsesordning, subsidier til virksomheder beliggende i eksportforarbejdningszoner eller eksportorienterede virksomheder, fritagelse for indkomstskat, eksportfremmeordningen for investeringsgoder og ordningen for tildeling af forudgående licens.

Det hævdes, at ovennævnte ordninger er subsidier, eftersom de omfatter et finansielt bidrag fra den indiske stat, hvorved modtagerne, dvs. eksportører og producenter af tekstureret garn af endeløse polyesterfibre (PTY), opnår en fordel. Subsidierne er angiveligt specifikke og derfor udligningsberettigede. Det samlede subsidiebeløb fra disse ordninger anses for at være betydeligt.

4. Påstand om skade

Klageren har fremlagt beviser for, at importen af den pågældende vare fra Indien og Indonesien er staget i absolutte tal og målt som markedsandel.

Det hævdes, at den pågældende importerede vares mængde og priser blandt andre konsekvenser har haft en negativ indvirkning på EF-erhvervsgrenens markedsandel, hvilket har haft betydelige negative følger for EF-erhvervsgrenens samlede resultater og finansielle situation.

5. Procedure

Kommisisonen har efter høring af det rådgivende udvalg fstslået, at klagen er indgivet på vegne af den pågældende erhvervsgren i Fællesskabet, og at der foreligger tilstrækkelige beviser til at begrunde indledningen af en procedure, og den iværksætter derfor en undersøgelse i henhold til artikel 10 i grundforordningen.

5.1. Procedure for fastsættelse af subsidier og skade

Undersøgelsen vil fastslå, hvorvidt der er ydet subsidier til den i punkt 2 omhandlede vare med oprindelse i Indien og Indonesien, og om dette har forvoldt skade.

a) Stikprøver

I betragtning af det åbenbare store antal parter, der er involveret i denne procedure, kan Kommissionen beslutte at anvende stikprøver i overensstemmelse med artikel 27 i grundforordningen.

i) Stikprøver af eksportører og producenter i Indien og Indonesien

For at gøre det muligt for Kommissionen at fastslå, om det er nødvendigt at anvende stikprøver og, i bekræftende fald, at udtage en stikprøve, anmodes alle eksportører og producenter eller deres repræsentanter om at give sig til kende over for Kommissionen og afgive følgende oplysninger om deres selskab eller selskaber inden for den frist, der er fastsat i punkt 6, litra b), nr. i) i denne meddelelse:

- navn, adresse, e-postadresse, telefon-, fax- og/eller telexnummer samt kontaktperson

- omsætningen i lokal valuta og den mængde (i tons) af den pågældende vare, der solgtes med henblik på eksport til Fællesskabet i perioden fra 1. oktober 2000 til 30. september 2001

- om selskabet påtænker at anmode om fastsættelse af en individuel margen (kun producenter kan gøre krav på en individuel margen)

- omsætningen i lokal valuta og den mængde (i tons) af den pågældende vare, der solgtes på hjemmemarkedet i perioden fra 1. oktober 2000 til 30. september 2001

- nøjagtig angivelse af selskabets aktiviteter med hensyn til produktionen af den pågældende vare

- navnene på alle forretningsmæssigt forbundne selskaber(2), der er involveret i produktionen og/eller salget (på eksport- og/eller hjemmemarkedet) af den pågældende vare, samt nøjagtig angivelse af deres aktiviteter

- alle andre relevante oplysninger, som kan være nyttige for Kommissionen ved udvælgelsen af stikprøven, herunder om selskabet er beliggende i en eksportforarbejdningszone eller er en eksportorienteret enhed

- en angivelse af, hvorvidt selskabet eller selskaberne indvilger i at indgå i stikprøven, hvilket indebærer besvarelse af et spørgeskema samt accept af besøg med henblik på kontrol af besvarelsen.

For at indhente de oplysninger, som den anser for nødvendige for at udvælge stikprøven af eksportører og producenter, vil Kommissionen desuden kontakte myndighederne i eksportlandet og alle kendte sammenslutninger af eksportører og producenter.

ii) Stikprøver af importører

For at gøre det muligt for Kommissionen at afgøre, om det er nødvendigt at anvende stikprøver, og i bekræftende fald udtage en stikprøve, anmodes alle importører eller deres repræsentanter om at give sig til kende over for Kommissionen og afgive følgende oplysninger om deres selskab eller selskaber inden for den frist, der er fastsat i punkt 6, litra b), nr. i) i denne meddelelse:

- navn, adresse, e-postadresse, telefon-, fax- og/eller telexnummer samt kontaktperson

- selskabets samlede omsætning i EUR i perioden fra 1. oktober 2000 til 30. september 2001

- antal ansatte i alt

- nøjagtig angivelse af selskabets aktiviteter vedrørende den pågældende vare

- mængden i tons og værdien i EUR af importen til og videresalget på Fællesskabets marked af den pågældende importerede vare med oprindelse i Indien og Indonesien i perioden fra 1. oktober 2000 til 30. september 2001

- navnene på alle forretningsmæssigt forbundne selskaber(3), der er involveret i produktionen og/eller salget af den pågældende vare, samt nøjagtig angivelse af deres aktiviteter

- alle andre relevante oplysninger, som kan være nyttige for Kommissionen ved udvælgelsen af stikprøven

- en angivelse af, hvorvidt selskabet eller selskaberne indvilger i at indgå i stikprøven, hvilket indebærer besvarelse af et spørgeskema samt accept af besøg med henblik på kontrol af besvarelsen.

For at indhente de oplysninger, som den anser for nødvendige for at udvælge stikprøven af importører, vil Kommissionen desuden kontakte alle kendte sammenslutninger af importører.

iii) Endelig udvælgelse af stikprøven

Alle interesserede parter, der ønsker at afgive oplysninger, der er relevante for udvælgelsen af stikprøverne, skal gøre dette indenfor den frist, der er fastsat i punkt 6, litra b), nr. i) i denne meddelelse.

Kommissionen agter at foretage den endelige udvælgelse af stikprøven efter at have konsulteret de berørte parter, der har givet udtryk for vilje til at indgå i stikprøven.

Selskaber, som indgår i stikprøverne, skal besvare et spørgeskema inden for den frist, der er fastsat i punkt 6, litra b), nr. ii) i denne meddelelse, og skal udvise samarbejdsvilje i forbindelse med undersøgelsen.

Hvis der ikke udvises tilstrækkelig samarbejdsvilje, vil Kommissionen træffe afgørelse på grundlage af de foreliggende faktiske oplysninger i overensstemmelse med artikel 27, stk. 4, og artikel 28 i grundforordningen.

b) Spørgeskemaer

For at indhente de oplysninger, som den anser for nødvendige til sin undersøgelse vil Kommissionen sende spørgeskemaer til erhvervsgrenen i Fællesskabet og alle producentsammenslutninger i Fællesskabet, til de eksportører og producenter i Indien og Indonesien, der er udtaget til stikprøven, til alle sammenslutninger af eksportører og producenter, til de importører, der er udtaget til stikprøven, til alle sammenslutninger af importører, der er nævnt i klagen, samt til myndighederne i de pågældende eksportlande.

Eksportører og producenter i Indien og Indonesien, som anmoder om en individuel margen med henblik på anvendelse af artikel 27, stk. 3, og artikel 15, stk. 3, i grundforordningen, skal indgive et udfyldt spørgeskema inden for den frist, der er fastat i punkt 6, litra a), nr. ii) i denne meddelelse. De skal derfor anmode om et spørgeskema indenfor den frist, der er fastsat i punkt 6, litra a), nr. i) i denne meddelelse. De pågældende bør imidlertid være opmærksomme på, at Kommissionen i tilfælde af, at der anvendes stikprøver af eksportører og producenter, kan beslutte ikke at beregne en individuel margen, hvis antallet af eksportører og producenter er så omfattende, at en individuel behandling vil være urimelig byrdefuld og hindre en rettidig afslutning af undersøgelsen.

c) Indsamling af oplysninger og afholdelse af høringer

Alle interesserede parter opfordres til at tilkendegive deres synspunkter, indgive andre oplysninger end besvarelserne af spørgeskemaerne og fremlægge dokumentation herfor. Oplysninger og dokumentation skal være Kommissionen i hænde inden for den frist, der er fastsat i punkt 6, litra a), nr. ii) i denne meddelelse.

Kommissionen kan desuden høre interesserede parter, hvis de indgiver en anmodning herom, hvoraf det fremgår, at der er særlige grunde til, at de bør høres. Denne anmodning skal indgives inden for den frist, der er fastsat i punkt 6, litra a), nr. iii) i denne meddelelse.

5.2. Procedure for vurdering af Fællesskabets interesser

Hvis påstanden om, at der ydes subsidier og derved forvoldes skade, beskræftes, vil der i overensstemmelse med artikel 31 i grundforordningen blive truffet afgørelse om, hvorvidt det ikke vil stride mod Fællesskabets interesser at indføre antisubsidieforanstaltninger. Erhvervsgrenen i Fællesskabet, importørerne, deres repræsentative sammenslutninger, repræsentative brugere og repræsentative forbrugerorganisationer kan derfor give sig til kende og indgive oplysninger til Kommissionen inden for den generelle frist, der er fastsat i punkt 6, litra a) nr. ii) i denne meddelelse, forudsat at de kan påvise, at der er en objektiv forbindelse mellem deres aktiviteter og den pågældende vare. Parter, der har handlet som angivet i foregående sætning, kan anmode om at blive hørt inden for den frist, der er fastsat i punkt 6, litra a) nr. iii) i denne meddelelse, og skal angive de særlige grunde til, at de bør høres. Det skal bemærkes, at der kun vil blive taget hensyn til oplysninger, der ingives i henhold til artikel 31, hvis de er behørigt dokumenterede på indgivelsestidspunktet.

6. Frister

a) Generelle frister

i) For anmodning om et spørgeskema

Alle interesserede parter bør anmode om et spørgeskema så hurtigt som muligt og senest 15 dage efter offentliggørelsen af denne meddelelse i De Europæiske Fællesskabers Tidende.

ii) For parterne til at give sig til kende og indsende besvarelser af spørgeskemaer og alle andre oplysninger

Medmindre andet er angivet, skal alle interesserede parter give sig til kende over for Kommisisonen, fremsætte deres synspunkter og indgive besvarelser af spørgeskemaer eller alle andre oplysninger senest 40 dage efter offentliggørelsen af denne meddelelse i De Europæiske Fællesskabers Tidende, hvis der skal tages hensyn til deres bemærkninger i forbindelse med undersøgelsen. Det skal bemærkes, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for ovennævnte periode.

Selskaber, der er udvalgt til at indgå i en stikprøve, skal indgive besvarelser af spørgeskemaerne inden for de frister, der er fastsat i punkt 6, litra b), nr. ii) i denne meddelelse.

iii) Høringer

Alle interesserede parter kan også anmode om at blive hørt af Kommissionen inden for samme frist på 40 dage.

b) Særlig frist med hensyn til stikprøver

i) Alle oplysninger, som er relevante for udvælgelsen af stikprøverne, skal være Kommissionen i hænde senest 15 dage efter offentliggørelsen af denne meddelelse i De Europæiske Fællesskabers Tidende, da Kommissionen påtænker at konsultere berørte parter, som har givet udtryk for vilje til at indgå i stikprøven, om den endelige udvælgelse af denne inden for 21 dage fra offentliggørelsen af denne meddelelse i De Europæiske Fællesskabers Tidende.

ii) Besvarelserne af spørgeskemaer fra parter, der indgår i stikprøven, skal være Kommissionen i hænde senest 37 dage efter meddelelsen om, at de indgår i stikprøven.

7. Skriftlige bemærkninger, besvarelser af spørgeskemaer og korrespondance

Alle bemærkninger og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-postadresse, telefon-, fax- og/eller telexnummer.

Kommissionens adresse: Europa-Kommissionen Generaldirektoratet for Handel

Direktorat B og C

TERV 0/13 Rue de la Loi/Wetstraat 200 B - 1049 Bruxelles/Brussel Fax (32-2) 295 65 05 Telex 21877 COMEU B.

8. Manglende samarbejdsvilje

I tilfælde, hvor en af de interesserede parter nægter at give adgang til nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes foreløbige eller endelige afgørelser, positive eller negative, på grundlag af de foreliggende faktiske oplysninger i overensstemmelse med artikel 28 i grundforordningen.

Hvis det konstateres, at en berørt part har meddelt urigtige eller vildledende oplysninger, ses der bort fra disse oplysninger, og der kan gøres brug af de foreliggende faktiske oplysninger.

9. Tidsplan for undersøgelsen

Undersøgelsen vil i henhold til artikel 11, stk. 9, i grundforordningen blive afsluttet 13 måneder efter datoen for offentliggørelsen af denne meddelelse i De Europæiske Fællesskabers Tidende. I henhold til artikel 12, stk. 1, i grundforordningen kan midlertidige foranstaltninger senest indføres ni måneder efter offentliggørelsen af denne meddelelse i De Europæiske Fællesskabers Tidende.

(1) EFT L 288 af 21.10.1997, s. 1.

(2) Udtrykket forretningsmæssigt forbundne selskaber er defineret i artikel 143, stk. 1, i Kommissionens forordning (EØF) nr. 2454/93 om gennemførelsesbestemmeser for EF's toldkodeks (EFT L 253 af 11.10.1993, s. 1).

(3) Udtrykket forretningsmæssigt forbundne selskaber er defineret i artikel 143, stk. 1, i Kommissionens forordning (EØF) nr. 2454/93 om gennemførelsesbestemmeser for EF's toldkodeks (EFT L 253 af 11.10.1993, s. 1).